Sakeman by Durban-winkelsentrum doodgeskietDie moordtoneel. (Foto: Argief) ’n Sakeman van Phoenix is Donderdagoggend koelbloedig in die parkeergebied van die Gateway-winkelsentrum in Umhlanga in die noorde van Durban doodgeskiet. Die man, in sy 30’s, het omstreeks 10:00 van die gimnasium in die winkelsentrum na sy geparkeerde motor geloop en wou net in sy motor klim toe hy verskeie kere in die kop en bors geskiet is. Volgens Shawn Herbst, woordvoerder van Netcare 911, is nooddienste na die toneel ontbied. Kapt. Nqobile Gwala, woordvoerder van die polisie, het die voorval bevestig. Die man was glo deel van Durban se kompeterende insleepdienste-bedryf en het ook verskeie taxi’s besit. “Die omstandighede rondom die skietery word as deel van ŉ moordsaak ondersoek,” het Gwala gesê.